Mor efterlod barn på bagsædet, da hun skulle aflevere sit andet barn i daginstitution. Da hun kom ud var bilen væk.

Kvart over syv i morges gik en 33-årig mor fra Vendsyssel ind for at aflevere et af sine børn i en daginstitution på Rørholtvej i Dronninglund. Moren lod nøglen sidde i bilen, og da hun kom ud, var bilen og hendes fem-årig søn, der sad på bilens bagsæde, væk. Det fortæller vagtchef ved Nordjyllands Politi Badsberg. Kort efter blev bilen fundet kort fra daginstitutionen med drengen på bagsædet og i god behold, men der var ingen spor af biltyven. - Han havde formegentlig ikke regnet med, at der ville sidde en dreng der, så han har efterladt bilen kort derfra, og han kan derefter være blevet samlet op af en anden, siger Poul Badsberg. Nordjyllands Politi har ikke nogen spor af biltyven, og hvis der er nogen i området, der har set noget, må de gerne kontakte politiet på 1-1-4. Vagtchefen opfordrer desuden til, at man ikke lader nøglen sidde i bilens tænding, selvom man kun kortvarrigt forlader bilen.